khistorydata/jeongjo-sjw-relations huggingface dataset:
정조 17년 · 목
中部元戶三千八百九十二人口二萬八百四十八男一萬一百五十一女一萬六百九十七東部元戶七千七百七十四人口二萬九千六百四十五男一萬六千一百九十女一萬三千四百五十五西部元戶一萬六千三百五十八人口六萬八千五百五十七男三萬三千七百十六女三萬四千八百四十一南部元戶九千九百九十七人男二萬三千四百二女口四萬六千六百五十七二二萬三千二百五十五北部元戶五千八百九十四十男一萬二千八百六十人口二萬四千三百女一萬一千四百五十六京畿元戶十五萬九千九百八十一人口六十四萬八千七百八十九男三十三萬海二千八百九十女三十一萬五千八百九十九黃道元戶十三萬六千六十人口五十六萬九千九百四十二男三十一萬四百二十女二十五萬九千五百二十二全羅道元戶三十萬八千三百四十八人口一百十六萬一千二百十六男五十五萬一千八百九十九女六十萬九千三百十七慶尙道元戶三十六萬一千四十人口一百五十七萬四千七百十四男七十二萬五千八百七十一女八十四萬八千八百四十三忠淸道元戶二十二萬一千六十六人口八十七萬一千四百十七男四十二萬七千四百二十九四萬三千九百八女四十十八江原道元戶七萬九千一百六十一人口三十二萬二千六百八男十六萬三千二百九十七女十五萬九千三百十一平安道元戶二十九萬八千五百四人口一百二十七萬六千五百二十男六十三萬三百九十六女六十四萬六千一百二十四咸鏡道元戶十一萬八千四百七十五人口六十六萬二千五百九十四男三十三萬四百四十四女三十三萬二千一百五十五部及八道都元戶一百七十二萬六千五百四十六人口七百二十七萬七千八百二十七男三百五十六萬八千九百六十九女三百七十萬八千八百五十八
정조 17년 · 강
夜詣景慕宮齋宿待曉行正朝祭
정조 17년 · 목
具翼善冠袞龍袍乘輿出延生門弘化門入逌瞻門至齋室門外降輿入齋室親押香祝時至具冕服詣版位行再拜禮進詣廟內行三上香奠爵獻幣仍行飮福禮降詣版位行再拜禮望燎則命都提調洪樂性攝行還入齋室改具翼善冠袞龍袍出齋室門外乘輿出逌瞻門入弘化門延生門還內
정조 17년 · 강
召見時原任大臣閣臣于齋室領議政洪樂性領府事蔡濟恭判府事朴宗岳左議政金履素右議政金憙閣臣鄭民始徐有防徐鼎修鄭大容尹行任徐榮輔南公轍
정조 17년 · 목
爲承候來待也○洪樂性蔡濟恭先爲入侍樂性等問候予曰再昨因予情事之難抑至有過擧而逢此新年又爲親享餘懷倍切膈氣復發故至於望燎使之攝行矣今日予心將何以爲喻樂性等曰無前之慶事當前臣等蹈舞之不暇聖心當以此爲心何爲此過中之擧也予曰予豈不如如此而自然心懷不能抑制耳仍又掩泣膈氣復升樂性等手奉茶飮而進予强而進御仍命他大臣及閣臣入侍朴宗岳金履素金憙諸閣臣等進伏予曰俄於兩大臣承候已言之而予今難於酬酢卿等退去
정조 17년 · 강
施景慕宮都提調以下賞典有差
정조 17년 · 목
敎曰景慕宮正朝祭本宮都提調領議政洪樂性廏馬一匹面給提調行司直李文源熟馬一匹面給進幣爵酒官行司直鄭民始禮儀使禮曹判書閔鍾顯各熟馬一匹賜給奠幣爵酒宮行副司直尹行任執禮行副司直南公轍各半熟馬一匹賜給大祝執義尹致性典祀官奉常正李羽晉禮房承旨鄭大容竝加資宮司令金麟淳四品職待準朔直爲調用直長元在明奉事洪樂綏陞六執尊司僕正鄭東榦監察趙壤鎭趙時衡參班閣臣承旨各兒馬一匹賜給入侍史官贊謁者等各加一資資窮者代加太廟本官事知守僕帖加成給資窮者米布從優題給其餘守僕及員役等令該曹米布分等題給奏時官令該監兼敎授陞差大門部將陞六下人等亦令該曹施賞加資下批令該曹口傳擧行
정조 17년 · 강
遞承旨李晉秀朴基正以尹致性李羽晉代之中也批仍命先隨駕後謝恩
정조 17년 · 강
召見藥院提調及稟事閣臣于重熙堂提調徐有防副提調洪明浩閣臣鄭民始徐榮輔
정조 17년 · 강
內閣弘文館以上辛祈穀祭用立春前後當否博考以啓
정조 17년 · 목
內閣啓言臣等謹按國朝祈穀之禮始於肅廟癸亥因大臣金壽興箚請施行而二十二年正月上辛又行親享禮續五禮儀時日條曰祈穀孟春上辛祭社稷其時只取歲首最上之辛不計立春先後者其所取捨必有所據而今不可考矣謹稽古典禮記月令孟春之月是月也天子乃以元日祈穀于上帝鄭玄曰謂以上辛郊祭天也春秋傳郊祀后稷以祈農事是故啓蟄而郊郊而後耕孔穎達曰甲乙丙丁等謂之日郊之用辛云元日郊特牲郊之用辛也言郊不言祈穀此經言祈穀不言郊鄭旣以二祭爲一故此註謂以上辛郊祭天也引春秋傳以明之又禮記郊特牲郊之用辛也周之始郊日以至鄭玄曰言日以周郊天之月而至陽氣新用事順之而用辛日此說非也郊天之月日以至魯禮也齊武帝永明元年立春前郊祀王儉啓云按宋景平元年正月三日辛丑南郊其年十一日立春元嘉十六年正月六日辛未郊其月八日立春此近代明例不以先郊後春爲嫌無煩遷日帝從之梁武帝南郊爲壇正月上辛行事吳操之云啓蟄而郊郊應在立春後何佟之云今之郊祀是報昔歲之功而祈今年之福故取歲首上辛不拘立春先後宋景德三年陳彭年奏言啓蟄而郊乃三代彝章郊在春前乃後世變禮襲王儉之末議違左氏之明文禮有未安事當從古因詔有司詳定宋仁宗天禧元年禮儀院言來年正月十七日祈穀前二日奏告太祖室緣歲以正月十五日朝拜玉淸昭應官景德四年以前祈穀止用上辛其後用立春後辛日蓋當時未有朝拜宮觀禮王儉啓不以先郊後春爲嫌宋武朝有司奏魏代郊天値兩更用後辛或上辛事有相妨竝許互用在於禮典固亦無嫌宋徽宗大觀四年禮局議以立春後上辛祈穀詔以今歲孟春上辛在丑次辛在亥遇丑不祈而祈於亥非禮也乃不果行皇明初祈穀未嘗行嘉靖十年始以孟春上辛行祈穀禮於大祀殿尋改用驚蟄節十二年驚蟄節命武定候郭勳代給事中葉洪云祈穀大報祀名不同郊天一也祖宗無不親郊成化弘治或有故寧展至三月竊念此乃前代已行之例先儒異同之論也互相牴牾莫能合一而其中鄭玄吳操之陳彭年等數說乃主立春後祈穀之論而鄭玄則但從左傳啓蟄而郊一句釋月令則直以祈穀爲郊釋郊特牲則直以周郊爲魯禮夫郊與祈穀祀名旣異則乃以其同是祭天而遂謂之一祭未敢知也左氏雖可信郊特牲亦經文則信左氏之過而遂以郊特牲爲非者亦未敢知也吳操之陳彭年則襲左氏鄭氏之餘論而立說也三王郊祀之禮旣未敢以鄭註爲必可從則久遠難稽而有不可質言矣其後諸代之只取歲首上辛不拘立春先後者出於傳記歷歷如右春後祈穀只宋景德中因陳彭年所請行之而至于天禧旋卽仍舊其間不過十餘年也魏宋則後辛上辛竝許互用皇明則始用上辛尋改驚蟄此則不特不以先郊後春爲嫌而巳歷代典禮之可據者如此矣○弘文館啓言臣等取考歷代可據文蹟則元日祈穀始見於禮記月令孟春之月註曰元日上辛也觀其文勢雖若在於迎春東郊之後而泛言是月元日其釋元辰則曰郊後吉日其釋元日則只曰上辛而無立春後上辛之明言者矣穀梁傳曰以十二月下辛卜正月上辛如不從則以正月下辛卜二月上辛如不從則以二月下辛卜三月上辛註曰郊必用上辛者取其新潔也此則只用春之辛日而取其新潔之意而已亦無孟仲季一定之朔矣郊特牲曰周之始郊日以至註云周家始郊祀適遇冬至是辛日自後用冬至後辛日又於月令註曰郊祭天而配以后稷爲祈穀也然則郊亦祈穀而郊特牲之只用冬至後辛日不拘立春之先後槪可見矣在漢則武帝元鼎四年以孟春正月上辛若丁天子親合祀天在晉則武帝郊用冬至日而晉代不用辛日從徐禪議也漢之或丁晉之不用辛日未敢知其何據也在唐則貞觀禮正月辛日祀于南郊以祈穀此則只言辛日而初無上辛下辛之別則立春先後尤無可考矣至宋淳化至道亦以正月躬行祈穀之祀悉如圜丘之禮而無立春前後可據之文景德三年陳彭年奏言春秋傳曰啓蟄而郊郊而後耕蓋春氣初至農事方興郊祀昊天以祈嘉穀當在建寅之月迎春之後自晉泰始二年始用上辛不擇立春之先後齊永明元年立春前郊議欲遷日王儉曰宋景平元年元嘉元年竝立春前郊遂不遷日吳操之云應在立春後然則左氏所記乃三代彝章王儉所言乃後世變禮來年正月十日立春三日祈穀斯則襲王儉之末議違左氏之明文望以立春後上辛行祈穀禮眞宗詔有司詳定天禧元年十二月禮儀院言景德祈穀只用上辛其後用立春後辛日王儉啓云近代明例不以先郊後春爲嫌宋武朝有司奏魏代郊天値雨更用後辛或正月上辛事有相妨幷許互用在於魏典大觀四年禮局議以立春後上辛祈穀詔以今歲孟春上辛在丑次辛在亥遇丑不祈而祈於亥匪禮也乃不果行政和祈穀議曰前期降御札以來年正月上辛祈穀祀上帝此則歷代諸儒同異之論而宋之陳彭年因左氏啓蟄之文從吳儒立春之說始有此奏議而至於天禧以後旋爲互用矣皇明初祈穀未嘗行嘉靖十年始以孟春上辛行祈穀禮於大祀典尋改以啓蟄日行祈穀禮於圜丘至十八年春行祈穀禮于玄極寶殿至成化弘治間有故寧展至三月此亦無立春先後之可據矣謹稽國朝祈穀之禮始於肅廟朝癸亥因判府事金壽興之箚請元月二十八日始行祈穀禮而其時諸臣獻議只有趁行於元月未盡之前至於立春先後亦無可考之文蹟矣蓋自三代以後莫不以祈穀爲重而至於立春先後之說經傳別無槪見諸儒亦無的論而獨於宋景德間因陳彭年之言遂行立春後祈穀之禮左氏雖有可據郊特牲亦是經文則必從左氏之論而不從郊特牲之言臣未敢知矣
정조 17년 · 강
命衛士及街路伏兵薄衣者自各該衙門營門防寒之具依定式題給不爲提稟之騎堂重推仍飭廟堂街路流丏設窨幕庇寒一款若値寒夜發遣備郞考察不勤者懲治論罪
정조 17년 · 목
敎曰昨夜始行冬令依定式分遣宣傳官考察則衛士及街路伏兵軍等單衣單袴或甲袴呼凍之數如彼其夥然分付各該所掌衙門營門防寒之具依例題給每年極寒不待特敎臨時提稟事年前新有定式則昨日入直兵曹堂上之無一言皁白駭然甚矣爲先從重推考流丏之街路里巷昏夜呼寒之類隨納之窨中無或出頭事曾有別般嚴飭亦或面飭於捕將矣近果有其效乎至於城內外大道每冬廣設窨幕以爲庇寒之所年年屢勤提飭今年亦爲擧行與否竝令言于廟堂時加摘奸若値極寒之夜發遣備郞頻行考察如有不勤小則懲治大則草記論罪事知悉
정조 17년 · 강
兵曹三營門以薄衣軍人防寒之具題給啓推訓將趙心泰御將李敬懋仍飭軍兵之呼寒者此後另加周察
정조 17년 · 목
兵曹啓言薄衣忠壯衛安景輝木綿一疋去核一斤各門各所軍士二十八名旣着襦衣各去核二斤題給○訓鍊都監啓言廣智營入直軍一名木綿一疋去核二斤題給敎曰昨夜之寒卿亦知之以三軍之寒若已之寒若能先期周察豈有如許呵凍之類乎近來卿等取便太過兵判三營將臣所謂都巡看作不緊之事未免等棄何暇念及軍兵之寒暑乎卿則推考後勿如是○禁衛營啓言弘化門入直鄕軍三名新營入直鄕軍二名各木綿一疋去核二斤題給○御營廳啓言本營新營入直京軍一名鄕軍二名各木綿一疋去核二斤題給敎曰其中京軍異於鄕軍若能先期周察豈有是乎卿則將臣也煖堗擁爐雖不知戶外之寒軍兵之呵凍豈不可矜乎卿則推考○忠勳府啓言薄着忠翊衛朴聖說木綿一疋去核二斤題給
정조 17년 · 강
命貶坐各司依近例以行公堂上磨勘仍以安春君▣爲宗親府有司堂上
정조 17년 · 목
敎曰貶坐各司中宗親府則安春君有司堂上差下與尙衣院典醫監惠民署依近例以行公堂上磨勘事分付
정조 17년 · 강
命壯營日用墨以海西會付穀劃給卜定
정조 17년 · 목
壯營提調鄭民始啓言本營日用墨姑無區處需用苟簡依惠廳例每年春以翰林風月二十同精造上送而以會付穀會減之意分付仍爲定式從之
정조 17년 · 강
命壯營軍物修補物力以關西加分耗折米三千三百石劃付需用各屯築筒物力每年加劃二百石
정조 17년 · 목
壯營提調鄭民始啓言本營軍物修補物力今方經紀而關西今年加分耗爲萬餘石限折米三千三百石劃付本營以爲需用之地各屯築筒物力每年以加分耗三百石劃給取用而每有不足之患自今每年加劃二百石以爲添補之地從之
정조 17년 · 강
命壯營所管關西各屯築筒效勞將校二人幷賞加空闕衛將加設單付付同僉樞後減下
정조 17년 · 목
壯營提調鄭民始啓言本營所營關西各屯筒堰每年多有修築之役而兵營將校金根定州將校白宗繪首尾看檢效勞旣多諸道公廨軍物看檢修補之類亦皆請賞則此兩人不可無褒賞激勸之道矣敎以幷賞加而其中兵營將校賞加後空闕衛將加設單付待後政付同僉知後減下
정조 17년 · 강
命定州所在兵營兩廳筒移屬本營兵營記留錢限八百兩貸下兵營句營取殖給代兩廳博川屯倉添建木物量宜斫給
정조 17년 · 목
壯營提調鄭民始啓言定州所在兵營兩廳筒二十餘石落每年收稅九十兩錢爲廳中公用而不能一一收稅未免有名無實渠輩皆願以其筒納官每年給代如其收稅之數云渠輩所願如此則依此許施可謂公私兩便兵營記留錢中限八百兩貸下使之句營取殖給代兩廳而本筒移屬本營後成册修報之意分付平安兵使處博川屯倉亦當添建十餘間所入木物量宜斫伐以給之意請亦知委道臣從之
정조 17년 · 강
命舟橋所入中方鐵五千斤令海西貿取上送以會付穀會減
정조 17년 · 목
舟橋堂上鄭民始啓言舟橋排設時只以繩索編結終涉疏虞不可不以鐵環連結中方鐵限五千斤精擇貿取上送價本以會付穀會減之意請分付海西道臣從之
정조 17년 · 강
命總廳所營兼營將邑依守廳例幷爲殿最鄕將校書等第之式亦依守廳例勿書
정조 17년 · 목
總戎使鄭民始啓言守令之兼營將者皆自兵營殿最等第京畿守廳所屬兼營將皆爲殿最而本廳所屬兼營將守令則不爲殿最不但事例之斑駁殊無營轄之意此後幷爲殿最守令則京將官外鄕將官無題目只書等第而本廳則幷與鄕將官而有題目不識其人之何狀而書其題目太不誠實亦依守廳例鄕將官則請勿書題目幷從之
정조 17년 · 강
遞總營李致中兵曹參知鄭東愼移承旨洪明浩爲總營承旨洪仁浩爲參知以沈煥之徐榮輔徐有秉爲承旨幷前望也
정조 17년 · 목
致中時帶詞訟東愼過三日不爲出肅也
정조 17년 · 강
飭兵曹宣傳官柳興源催促上來過限則更爲草記
정조 17년 · 목
兵曹啓言宣傳官柳興源時在槐山該廳番次苟艱監軍懸頉請改差敎以今日監軍以不能催促入仕之行首參上差送柳興源催促上來過限則更爲草記
정조 17년 · 강
以朴鍾淳爲崇陵別檢
정조 17년 · 목
本陵忌辰在近而別檢未差吏曹請口傳差出也
정조 17년 · 강
飭內閣日省錄中諸臣擧條之可以後考者皆別立綱書之此後檢書官必與閣臣相對出草仍命龍仁縣監徐理修待畢捧糴先罷後拿次分付畿營捧糴磨勘後卽報本閣
정조 17년 · 목
敎曰如守使擧條等可以後考者皆別立綱書之一一照檢切勿以筵說樣混書於次對入侍之目以此嚴飭何如而近來閣臣等取便莫甚一委檢書官萬萬駭然專由於徐理修獻謟納媚於閣臣甘爲代勞之役而然徐理修待畢捧糴先罷後拿次分付畿營捧糴磨勘後卽報本閣以此下敎書揭閣中及檢書廳此後檢書官之不與閣臣相對出草者閣臣驕矣固不敢擧論當該檢書官隨現嚴繩以此嚴飭
정조 17년 · 강
召見來待諸臣及前參奉徐潞修于重熙堂閣臣鄭民始徐有防徐鼎修徐龍輔鄭大容尹行任徐榮輔南公轍
정조 17년 · 목
每年此日不忘先大王天地之恩日月之明也
정조 17년 · 강
命前參奉徐潞修陞六調用致祭于故相忠憲公徐命善
정조 17년 · 목
敎曰前參奉徐潞修六品職復職調用祭攵製下仍爲致祭於忠憲公以寓此日起感之意○命徐潞修奉香祝宣祭仍命諸執事皆以本家人分排
정조 17년 · 강
遞吏曹參判丁範祖以沈煥之代之前望也
정조 17년 · 목
貶坐在近而範祖在外有難遲待其上來也
정조 17년 · 강
勘放時囚洪大協李相璜
정조 17년 · 목
政院以大協與判義禁洪檍相避不得議處啓敎以令次堂擧行○義禁府啓言大協相璜身爲錢穀衙門久任郎廳敢稱無所懷徑先退出難免溺職請以此照律允之又啓請大協等各杖一百收贖告身盡行追奪放送允之敎以如有功議各減一等以公罪勘放
정조 17년 · 강
舟橋司以都監別將李格差下都廳啓
정조 17년 · 강
湖南老職追榮口傳下批
정조 17년 · 목
全羅監司李書九狀啓以爲老職人單付同樞之類泝考帳籍詳探根派抄取班閥之顯稱者詳細修報之意分付各邑矣列邑所報今纔齊到全州等十一邑班族老人單付同知之未追榮者爲三十人各人姓名開錄于後全州嘉善李東後羅州嘉善鄭載運吳泗潤張▣金鏜光州嘉善李思儉安德胤長興嘉善李萬玉南原嘉善李得春河有天成萬載牟漢起徐重泰馬舜佐魯敬道淳昌嘉善申觀海南平嘉善尹仁堡洪有東羅應宗任實嘉善吳重海韓徽彥古阜嘉善金得秋海南嘉善朴春曄務安嘉善丁道五梁聖玉李善義金鑄金景億崔萬柱徐宗大
정조 17년 · 강
刑曹以御寶僞造罪人尹商儀勘律啓
정조 17년 · 목
刑曹啓言罪人尹商儀本以奸細無賴之徒出入刑漢兩司之間欺人取物自是伎倆而得聞李相源爲權應濟追榮加資圖得之說認作奇貨及其捧錢旣多之後乃傳僞造之帖誡以勿示他人卽速下去者其所作奸節節難掩而敢售掉脫之計惟事抵賴之狀節節狡譎請更加嚴刑期於取服李相源釀出㚥謀皆渠作俑自臣曹考律嚴勘權應濟敢生非分之望欲竊無名之資轉生葛藤亦極痛駭令道臣照律勘處允之
정조 17년 · 강
施壯勇營捉虎軍等賞典
정조 17년 · 목
先殺軍牙兵金重碩內下木四疋布二疋再殺軍牙兵韓信謙三殺軍牙兵高得䝺各內下木三疋布一疋賜給
정조 17년 · 강
有獸似麟現于原州鳴鳳山
정조 17년 · 목
外史楊口縣監趙德潤陰晴記以爲癸丑十二月初三日原州判官元羽孫牒報內去十一月十五日本州向谷面任邊聖載牒呈以爲名不知一獸屢見於沙堤面民家近處矣本月初九日厥獸自鳴鳳山遵大路移入建登山之際適値洞會無人不見大如三歲牛身毛灰色而鮮潤狀貌則馬頭馬尾牛目圓蹄額上有毛長可數三寸其中隱有角而未及諦視稟性則不知食何物而雖過田野不折草不食穀見人搖尾如馴獸云云同月二十日沙堤面幼學李世模等呈單以爲去六月晦間有一大獸往來於鳴鳳建登兩山之間田夫之鋤於山下者往往見之則見人不避似有喜色止云則止見幾則退其爲仁獸可知云云去十一月初九日洞會之時不但會客見之申景諄李相宗以爲亦屢次逢着於家前而視其狀貌則馬頭馬尾驢耳麕身其蹄則圓其背有黑文大如三歲駒又其稟性行不履草食不害穀云云蓋其形體之大槪則旣同於古所謂麟而雖或有些不同處若言其德性則不踐生草不害嘉穀遇人如馴見幾能避卽麟而無異也唐儒韓愈之言曰以德不以形形雖少殊德旣洽同則不可謂之非麟也聖人在上瑞獸斯出猗歟休哉
정조 17년 · 강
遣閣屬官傳諭于原任提學金鍾秀重推畿伯徐龍輔
정조 17년 · 목
敎曰昨欲傳諭上來後見之矣聞卿遭制而未果旋聞閣中入稟知卿之向夢村隨見道狀云到樓院又聞閣稟方入京云而今又因畿伯狀辭觀之樓院夢村之說誤也閣中之稟果然矣然則卿時在京第而何當還向犯染不可簉朝乎遣檢書官傳此昨日欲見未見之意仍問行止事傳諭于原任提學金鍾秀處此大臣去就事前此申飭何如則其所登聞一日之內三變其說該道事萬萬駭然當該道臣徐龍輔爲先從重推考誤報之狀啓一幷還下送
정조 17년 · 강
命揚州牧使李東馨待畢捧糴拿處
정조 17년 · 목
京畿監司徐龍輔狀啓以爲楊州牧使李東馨牒呈內判府事金鍾秀初三日自靑龍洞移往夢村云初四日所報內行到樓院直爲上京云不善探報該府使爲先罷黜其罪狀請令攸司御處敎曰近在之監營不能致察乃反責之於八十里本官乎卿則已處分該牧使罷黜分揀只以屢次誤報之罪待畢捧糴令該府拿問處之事回諭
정조 17년 · 강
遞差騎堂洪仁浩
정조 17년 · 목
敎曰軍號何等嚴重而雜以草氣隨處疏率如此萬萬駭然遞差
정조 17년 · 강
推東萊府使尹弼秉
정조 17년 · 목
弼秉陳疏而落一字政院請推也
정조 17년 · 강
命振威客舍修補之該縣令曹允植陞敍監董人李奎暹等付五衛將同樞等職
정조 17년 · 목
兵曹啓言因前京畿監司徐鼎修所啓振威客舍衙舍倉廒諸廨拮据修繕之該縣令曹允植及捐補監董之折衝李奎暹等拔例激勸之擧請令該曹依他例施行事允下矣其所修繕已過百間宜有區別論賞之擧振威縣令曹允植參以前例施以陞敍之典捐補監董首褒折衝李奎暹施以加資之典似合事宜請上裁其餘監董折衝金忠鉉徐鎭河曹潤鼎等多人論賞終涉濫觴金忠鉉等請竝置之敎以該縣令曹允植效勞旣甚夥然又於行宮如是修葺極爲可嘉況所重處多年殫誠附近邑先爲調用如無見窠後日政相換陞擬監董人等單付五衛將同知例付後減下如無窠加設區處問於領府事處城役願納五衛將承傳人明日政作窠皆卽區處
정조 17년 · 강
遞春秋館堂上林蓍喆李鼎揆命藝文提學副提學以在京無故人差出仍飭外史修啓之規
정조 17년 · 목
敎曰春秋館殿最在卽堂上中在外及時帶臺職人許遞弘文館藝文館褒貶亦當次第爲之提學及副提學以在京無故人與館堂今日政差出外史之職務何如則稱以外職不爲修啓云者不過館吏輩不知故事誤訓年少翰林之致軍門鄕把總猶書等第況堂堂史局乎實蹟磨勘然後渠輩不敢只以陰晴修啓此意令本館知悉仍又嚴飭外史所在外邑此後民物風俗其他可錄之事依舊例一一修正事嚴飭俾有實效
정조 17년 · 강
放釋金吾秋曹輕囚
정조 17년 · 목
敎曰日寒如此該房承旨馳詣禁府刑曹輕囚放釋後回奏金吾時囚前正言尹悌東秋曹時囚一名
정조 17년 · 강
命備局有司堂上訓御將領府事明日來待
정조 17년 · 목
以水原城役有詢問事故也
정조 17년 · 강
以蔡弘履爲都承旨遞承旨徐有秉以徐美修代之竝前望也
정조 17년 · 목
有秉不爲仕進政院請牌也
정조 17년 · 강
有政吏曹判書金思穆參判沈煥之參議鄭大容兵曹判書徐有防進
정조 17년 · 목
吏曹以副提學擬望乏少請承旨竝擬敎以承旨中誰可可合此豈每每通淸惟意濫觴之職乎前望中差出可也○以申若樞爲正言丁範祖爲左尹洪良浩爲藝文提學徐邁修曹允大爲同春秋李義弼爲副提學趙宗鉉爲副總管
정조 17년 · 강
東萊府使尹弼秉陳疏賜批命慶尙水使姜膺煥狀啓還送之承旨捧現告嚴勘
정조 17년 · 강
召見領府事蔡濟恭備堂鄭民始沈頤之尹行任趙心泰于誠正閣
정조 17년 · 목
予謂蔡濟恭曰數日以來日氣猝寒卿是老人得無所難乎濟恭曰自來背寒之症尙爾作苦矣予曰卿之此病自是本症矣濟恭曰然矣予曰水原築城之役卿居留時有所經紀而間因拜相未免中止予則以爲限十年可以告訖而若監董得人則何必拖至十年乎凡事莫如先定規模規模莫如預爲經紀經紀又莫如得其人矣今日特召卿等者此也濟恭曰保障之地未聞無城堞者我國雖小若謂以財力之難辦而仍爲中止則是誠不可使聞於他人臣之待罪本府時每於心中私自以爲若趁乙卯年園幸時告成則甚好云矣予曰木石與財力予意本不欲煩費經用而以禁御兩營停番軍錢取用則於公於私少無所礙而卽亦軍民兩便之道故果欲以此許施矣濟恭曰凡係本府事自前必欲不煩經費之聖意臣等之常所欽仰者停番錢取用果極便好矣予曰停番錢爲幾許兩乎心泰曰一年當爲二萬餘兩而限計十年則爲二十五萬兩矣予曰如得四五十萬財則優可告功耶濟恭曰臣意則三十萬兩足可爲之矣心泰曰所入物力姑未可料度而臣意則三十萬兩似不足矣予曰物力先以此數姑爲拮據足不足間可以次第經紀而得人最難卿意則誰有可合者也濟恭曰臣意則訓將外無可合者此人自移邑時效勞旣多且其慣熟於監董之事今若擇人無出此右矣予曰然則當在京而監董乎抑或往留而主管設施乎濟恭曰莫如作爲主人矣予曰果好矣而事體重大不可無大臣總察此則卿外無人矣予曰石城與譙樓雉堞之制今已決定浮石之道可以經紀矣已浮之石卿等旣以歲前運致爲便云然則來頭新浮之石必於開春後爲之而浮出處爲幾里耶心泰曰卽三里七里之地而道路甚平坦易運矣濟恭曰八達山越邊之地自邑相距不過三里而石材旣優且好可謂無盡藏矣其地名卽空石面臣常以爲神慳鬼秘以待今日者皆是聖孝格天而然云矣予敎心泰曰俄者批旨有該堂下去看審形便之敎此重其事之意也卿須數日內下去雖留一兩日其基址與水道詳細遍審其外小小節目間事就議大臣從便措處也
정조 17년 · 강
命水原城役自開春後爲之以趙心泰爲監董堂上蔡濟恭主管總察禁御兩營番上軍限十年每番減一哨以其費用於城役
정조 17년 · 목
敎曰水原城役當自開春後爲之備局堂上趙心泰監董堂上差下事務之總理則蔡領府事主管總察而都廳及別看役等草記差定財力豈煩經費乎禁御兩營番上軍每番各減一哨限十年爲先以其費用用於城役事分付
정조 17년 · 강
命水原築城以石城爲之城制倣中國之法故相之論博考詳度擧行
정조 17년 · 목
前水原府使趙心泰啓言水原府城役監董事才已承命矣禁御軍除番先爲劃下之財力爲二十八萬數當就此始役而石物浮出待開春始役今春已浮之石亦當於歲前運入而趁此經始之初設築凡節宜先請定槪南北邊石城及東西邊土築歸一停當然後來頭工役似無掣礙之端且以城制言之雉堞譙樓便若鳥翼車輪不可或廢今此城址山勢不峻郊野案平曲城譙樓尤宜得力矣大臣今方入侍且命總理請下詢處之予曰大臣之意何如領府事蔡濟恭曰城役旣在來春則設築凡節不可不預爲講定南北邊石築無容更議至於東西邊則以其基址多占主峯與案山故議者皆以土築爲便更思之主峯案山天作之地不可掘鑿其土以傷山脈則其勢當於遠遠地取土以來若然則工費反有浮於石築而以城體言之石勝於土其理較然東西邊亦依南北邊一體石築似好有城而不設雉堞譙樓則與無城將無同旣知其然則今不可闕一我朝先輩遺集中亦多論及此事使主事之臣博考詳論俾免疏漏亦好最是水勢疏導終有關心臣意則從某至某鋪張石橋以堅實不動爲務然後築城其上與平地所築連傳則汎濫之患使可稍殺而以其工費較之於水門虹蜺之制則省力甚多以是講定亦似爲好若其第一要道不務速不務華堅築址根雖百千年無或搖動方可以得力於緩急矣餘外小小節目間事惟在監董之臣隨處通變而已顧何必盡煩於筵席乎予曰卿言皆好矣依爲之凡事先立大綱然後規模定而次第節目間事當擧而措之監董堂上已命差下使之開春後卽爲始役築城之大綱莫如形便該堂從近下去定其基址勿圓勿方勿念觀瞻務從因利乘勢之策董役之大綱在於便運而移輸卿等預究古人引重起重之遺式而行之鳩財之大綱先劃之外勿煩經費亦勿勒捧願納更思兩便之道制樣之大綱上如簷下若磴而甕城譙樓懸眼漏槽鑿濠設雉之隨地排分遠倣中國之法近取故相之論卿等亦須博考詳度俾後人知今日朝廷之有人可也
정조 17년 · 강
命水原城役物力以禁御兩營及各營門稍裕處推移以用以鄕軍停番條次次還報春前匠料牛太以本府某樣穀姑先貸用
정조 17년 · 목
備局堂上趙心泰啓言城役所用各項物種多有及今措備者而禁御兩營鄕軍停番條年限旣遠且每年所收不過二萬餘兩則將無所施隨其所用姑先推移貸用於禁御兩營遺在及各衙門稍裕處後以其每年所捧流伊充捧恐合事宜敢此仰達矣從之又啓言城役所用米太今將貿取而將自明年船運後需用則其前匠募料米車牛喂太請以本府某樣穀中姑先貸用從之
정조 17년 · 강
命領相所帶衙門褒貶自明日從便爲之仍任壯勇大將金持默仍命耆社齊會日自度支備送飽煖之需
정조 17년 · 목
敎曰今聞領相所帶衙門褒貶次第當爲之云而若自旬後爲之則老人筋力似難强自明日從便爲之事更令錄事往傳于領相壯勇大將金持默敍用仍任使之限內磨勘事分付昨聞耆社貶坐亦當設行云而進參之諸堂凡七人時原任元輔二時原任吏兵判文任二內外偕老者二事甚稀貴況起感於昔年甲子才有領綸於大庭者此時祝慶之心凡係及老之典豈忽尊年令度支備送煖飽之需於耆社齊會之日事分付
정조 17년 · 강
敍前惠堂金尙集鄭昌順
정조 17년 · 목
敎曰耆堂中有罷散人云飭巳行且非首犯前惠堂金尙集敍用仍令該曹口傳付軍職使之參坐於耆社事分付○敎曰兩堂旣皆收敍豈可獨爲勿論前惠堂備堂鄭昌順敍用
정조 17년 · 강
命禮曹卜日遣官致祭于洪奉朝賀貞敬夫人祠
정조 17년 · 목
敎曰此時予心之祝慶日深一日而慈宮之愴昔慕先此時尤切初欲於歲初致祭于奉朝賀祠宇以慰慈官之思矣更思猶遲矣況於今年計奉朝賀年甲爲八十有一年而爲奉朝賀內外子孫者亦準八十有一之數福履之盛有如是矣洪奉朝賀貞敬夫人李氏祠宇卜日遣官致祭祭文當親撰以此分付該曹
정조 17년 · 강
藥院承候啓辭賜批
정조 17년 · 목
日次承候也○批以慈殿慈宮一樣矣都相聞已入來三館褒貶今日當爲之云卿等勿爲入侍宜矣
정조 17년 · 강
遣京畿監司徐龍輔詣弘陵奉審
정조 17년 · 목
敎曰是日何日卽貞聖聖后誕辰也小子生年在聖后周甲之年偏蒙聖后慈覆之恩每年是日不敢虛度弘陵遣畿伯奉審以來
정조 17년 · 강
命京畿各邑班族老職人追榮口傳下批
정조 17년 · 목
該監司徐龍輔狀啓以爲單付同知未及追榮者譜派分明班閥的實之類泝考帳籍抄出報來之意行關知委於道內各邑矣各邑所報今纔齊到故玆以開錄于左廣州嘉善林瑢楊州嘉善崔德亨鄭肯萊柳偉鄭碩石趙聖采李道濟金豊尹商重安世達洪夏搢洪夏泰李世德加平嘉善曹允奭申思億高陽嘉善郭元成砥平嘉善趙重仁積城嘉善枊泰得抱川嘉善鄭湜白師夏蔡膺義李眞夏李震鉉宋壽彭洪溢振威嘉善安枰交河嘉善禹鼎和敎以今日口傳下批敎旨安寶下送以爲俾卽分給之地事回諭
정조 17년 · 강
命內醫中已經實職未及追榮人今日口傳擧行未經實職人加設付樞銜使卽追榮後減下
정조 17년 · 목
敎曰今因老人追榮事聞提調言三廳內醫多未及追榮云以渠輩之效勞豈可如是已經實職而未及追榮者今日口傳擧行未經實職者加設擬入樞銜仍卽追榮後草記減下通政之類未經僉知者依右例從夫職下批後亦爲草記減下事分付該曹以李敬培白聖一爲同知李玄圭李敏德朴春源張宅祚爲僉知竝口傳也
정조 17년 · 강
召見畿伯徐龍輔于重煕堂
정조 17년 · 강
禮曹以時原任大臣及文任收議啓命祈穀依時用例以正月上辛爲之
정조 17년 · 목
該曹啓言發遣郞廳問議于時原任大臣文任則領議政洪樂性以爲祈穀之行於立春前後在先儒之說互相參差前代之規亦自異同各有所據迄無定論況以臣之素蔑禮學何敢與議妄陳瞽說乎第伏念我朝典禮行之已久考之禮經旣無明證仍舊遵行恐合率由之義伏惟上裁云左議政金履素以爲今此祈穀之行於立春前後者歷代之典禮不同諸儒之論說參差雖以事關至重旣有博考之命又有俯詢之擧而臣本全昧禮文實無以折衷其得失條列而仰對只自惶愧而已惟願聖明斟量而裁處俾莫重之典禮務歸至當焉云右議政金憙以爲臣於典禮素極茫昧況於寓次病伏之中旁無可考書册尤何敢臆對乎第以月令論之則祈穀祭果在立春之後蓋其立春後祈穀必有精義存其間歷代之所行雖有先後諸儒之所論雖有異同直斷以經旨則似可以得其宜云奉朝賀鄭存謙領府事蔡濟恭俱病未獻議云判府事朴宗岳以爲歷代典禮旣各不同諸儒議論亦多參差臣以謏學蔑識何敢容喙於莫重祀典乎第伏念續五禮儀曰只取歲首上辛聖敎若曰神之格思在於誠敬不在於立春之前後大哉王言折衷群言務歸至正臣之淺見與其眩疑於諸儒之論有難適中無寧一從古禮之辛日而不拘立春之前後且國朝故事只取歲首上辛則不害爲祭禮從先祖之義矣然而事係重大臣安敢賁言乎伏惟上裁云藝文提學洪良浩以爲今因禮曹堂上閔鍾顯所啓有祈穀祭設行立春前後當否收議之命矣臣竊謂祈穀之禮雖是祭天有異於南郊之祭故我國得以倣行而不必引郊天之日月也祈穀之命始見於月令而其文曰以元日祈穀于上帝疏曰元日上辛也後世之用上辛蓋本於此未嘗言立春之前後而謹按月令上章曰立春之日天子帥三公九卿以迎春於東郊是迎春氣之禮也下章言元月禮穀者乃祈農事之禮也禮義自異而迎春則以立春日祈穀則以上辛日期日各殊恐不必視立春而進退也先儒釋之曰用辛日者當齊戒自新蓋以新年爲民祈穀必用歲首吉日也歷代之以立春前後獻議不一而或許互用或復仍舊靡所適從今當以古經爲準而左氏則稱啓蟄而郊啓蟄或在仲春則不可以此時祈年也郊特牲則謂冬至後辛日其不拘於立春之前可推而知也祈年大禮祀典有常以臣謏見不敢輕議伏願博詢而處之云矣大凡議禮之家箋註支離支葉紛紜固難取捨而至於立春前後祈穀當否尤無的確之論第以傳記所載者言之祈穀之禮始見於月令而在於迎春東郊之下躬耕籍田之上則立文記事旣有次第且月令一篇無非順時布政之方而祈穀之祭旣是正月之令孟春之事則今以辛日在立春之前而祈穀於季冬之節惟有所未敢知者春秋傳曰郊祀后稷以祈農事是故啓蟄而郊郊而後耕後世或以啓蟄爲正月中氣或以爲二月節歷代異同而今按夏小正春正月首書啓蟄又月令孟春蟄蟲始振釋之者引用國語土氣震發之語以爲啓者始震之謂非出蟄也然則所謂啓蟄而郊者亦恐指立春以後也至若郊特牲所謂周之始郊日以至者則似指冬至圜丘之祭而孔穎達以爲始郊者以冬至陽氣初動天之始也對啓蟄言故云始是則啓蟄祈穀與冬至郊天合爲一祭而祈穀之當待啓蟄亦可見矣梁武帝時吳操之建言啓蟄而郊郊應在立春後何佟之則以爲禮兼祈秋不得限以一途當取上辛不拘立春前後此與齊王儉所謂義在祈天事兼祈穀旣不全以祈農何必候夫啓蟄者其說相符而今之祈穀旣非兼祀則王何之言皆不足爲證梁朝亦用吳說以爲祭天宜在冬至祈穀必須啓蟄自是冬至謂之祀天啓蟄謂之祈穀故當時詔令亦同大皡御氣句芒首節宋景德中用立春後上辛行祈穀祭而至天禧元年因禮儀院所奏始引王儉說及宋武朝有司所言魏代事事有相妨幷許互用此則以朝拜宮觀之適値祈穀前二日有此權宜之擧大觀四年之用春前上辛亦以遇丑不祈而祈於亥非禮爲言則初非以景德詳定之禮爲不當遵行也宋之樂章有云陽和啓蟄品物皆春豈其因時異制而亦主於啓蟄之後歟謹稽傳記旁考故事祈穀之行於立春後其義似有可據而事關至重典禮以臣孤陋之見有不敢質言請上裁敎曰經曰天子元日祈穀先講元日之義然後始可議及於上辛而立春之前後辛亦可卞釋大抵元日之釋以上辛昉於鄭玄之註所釋者不甚分明則立春之前後當於何考據乎玄是漢人去古未遠尙且說得依俙如吳操之陳彭年輩臆決之論固不足爲有無輕重禴祀蒸嘗不以啓閉分至爲限則卜日必於上旬考之古經旣乏的證求諸通義綽有明據且況諸侯之禮異於天子于社不于郊豳人猶於季冬而祈歲歲致大有頌騰屢豐神其監玆貽以曾孫之慶者在予誠敬豈在立春前後乎祈穀之用正月上辛依時用之例爲之可也
정조 17년 · 강
京畿監司徐龍輔以弘陵昌陵奉審形正啓
정조 17년 · 목
龍輔狀啓以爲臣馳詣弘陵奉審則陵上丁字閣碑閣諸處及祭器無頉仍詣昌陵奉審則大王陵上戌方欄干柱石乍傾流來應頉王后陵上魂遊石上七寸許罅隙午方欄干柱石缺傷左邊馬石左耳缺傷又是流來應頉丁字閣東邊簷外椽間微有雨漏痕御床排設神褥內拱二件渝傷月廊亂簾五浮絕傷柱根塗紙渝色碑閣祭器無頉敎以雨漏處令陵官從便修改事分付
정조 17년 · 강
召見監董堂上趙心泰都廳李儒敬畿伯徐龍輔于重熙堂
정조 17년 · 목
予謂徐龍輔曰以卿之異於他家人故特命奉審弘陵者此也昨日何時還營乎龍輔曰人定時還營矣予謂趙心泰曰明日將下往水原看審形便乎心泰曰然矣予曰然則與都廳同往而畵員亦爲帶去以爲圖形以來而非特城地圖形幷與邑內閭里及山野入望處皆爲圖形人家之稍大者亦記其某人之家詳悉圖畵以來好矣予謂李儒敬曰水原城役何等重大日昨筵中才有講磨而予以都廳謂瞭然故任之以此事都廳旣出身事君不於此等事效勞則更於何報效乎儒敬曰臣敢不竭誠殫力以報萬一乎予曰都廳之意如何經紀耶儒敬曰臣已聞堂上之言日前筵敎至爲穩當臣豈有別見乎予曰懸眼漏槽雉城甕城等事及水道之石搞虹蜺等事果如何耶儒敬曰俄與堂上亦有酬酢而大體向承下敎之後方略形便瞭然如在目中遵此擧行自當善成臣等多般商度實無別般意見之可達者矣予曰城役自古多有論難而經綸之士無不以此爲言取捨裁度惟在述者之能而大抵築城之法莫如堅築基地基地固然後方可及於其餘制度矣城而無雉是無用之城也雉城決不可不築也古人莫不以甕城爲重門無甕城亦可謂無用之城矣甕城又不可不築也徒爲觀瞻之美而不念堅緻之方固不可也而觀瞻之美亦有助於禦敵兵法貴乎先奪人之氣故蕭何大治未央宮亦曰非壯麗無以重威然則城樓雄麗使觀者奪氣亦爲守城之大助懸眼之制或曰非甓城不可爲也此則不然甓旣懸眼則石何以獨不得懸眼乎心泰曰城而無雉雉而不懸眼俱非守城之良制懸眼決不可不爲矣予曰漏槽五星池之制卿與都廳相議講究俾古人之美制成備於此城則後之覽者亦必知今日朝廷之有人也心泰曰臣等當竭誠爲之矣予曰或說多以燒甓以築爲便而東人不嫺燒甓宂費倍多都不如石城之爲便矣儒敬曰本府土品不合於甓且傍近處旣有石材何必燒甓乎予曰浮石之所旣在數里之地運輸便當又聞領府事言浮石處面名卽空石面云石物之藏於是面而爲今日用者亦非偶然領府所云是面之名以空石乃石空之意者誠然矣天爲水原城府有此奇兆矣心泰曰年前鸎峰石之取用亦非人力今此空石面之又多石材亦是天授也實爲慶幸矣予曰城旣設雉則其形當逶迤屈曲平地外依山處因地形而屈曲處則不必設雉至於四角之不可爲雉處或設臺或築樓築鋪則觀瞻之美瞭望之使兩盡其道此在卿等之能耳心泰曰謹當依聖敎從便奉行矣予曰始役堂先自何處乎儒敬曰當先設門樓而築基之役幷爲擧行如此之際石材亦自輸致矣予曰日前擧條批答中看上如簷下如磴之敎卿等能解見乎心泰曰此是如圭之制鏡城城如此矣儒敬曰鏡城臣未見之而聞倭城亦如是云此卽築城之美法也予曰不知者以爲城腹枵然非完久之道也予言豈是全然向外之謂乎惟在自下以上漸次以收至于城身之半腹微微漸展以合古制也心泰曰然矣予曰嶺南諸城中晉州城看譙樓甚好云亦送人知來好矣心泰曰咸安郡守沈鏔自有才諝之稱聞瓜期在卽云使之躬往看審仍爲圖形上來之地似好矣予曰依此爲之可也譙樓當爲幾座乎儒敬曰四角各設一座恐好矣予曰將臺將以何處爲之耶心泰曰八達山基地占得高處四望皆通甚便當於瞭望城外以此爲定似好矣予曰水門之制或曰虹蜺爲便或曰石橋爲便予意則石橋甚完固矣橋柱前後相拄爲犬牙相制之形好矣儒敬曰漢北門亦爲石橋而其制未甚好今若用石橋而善其制度則其堅實勝於虹蜺矣予曰雖小於此之事例有甲乙之論況此莫大之役乎始役之後如或動於諸議則做事誠難規模一定必須堅持勿撓然後方可做得予意已定決不爲浮言所疑信訓將亦須知此不撓諸說可也心泰曰臣旣奉承上命幹此大事設令有受成策於上者往至役所而有違所料則將不得遵行況外間異同之論乎予曰卿言甚好甚好柳馨遠磻溪隨錄補遺有移水原邑治于北坪建築城池之論百年之前預爲此論若覩今日事者豈非異乎心泰曰誠爲奇異矣予謂心泰曰今行奉審園所而來也
정조 17년 · 강
命水原城役時禁各道民人聞風坌集之弊仍命備局行會曉諭
정조 17년 · 목
監董堂上趙心泰啓言臣以水原府城地看審事明將出去而有一事預爲稟定者槪己酉年移治時各道之民騈塡坌集主客俱困末乃有自朝家給糧還送之擧以此推之城役時又復動於風聲相率輻輳必如前日之爲而今此城役旣限十年漸次經紀雖如募軍之類從其邑底庶可分排使役然則遠近之民徒費往來勞苦而已與其任渠輩行止以致畢竟狼狽不若預先知委俾勿妄動之爲愈以此意出擧條自備局行會各道各邑坊曲似有實惠矣從之
정조 17년 · 강
禁府以諸大臣治贓收議啓命該堂具意見指一稟處
정조 17년 · 목
該府啓言因行司直鄭民始所啓治贓之律就議大臣隨其贓之多少定其律之輕重事擧條啓下矣就議大臣則領議政洪樂性以爲臣素昧律文重之以衰耗昏聵何敢臆對云行判中樞府事朴宗岳以爲大明律有監守自盜律有官吏枉法贓律有坐贓治罪律又有那移出納律其條例斑斑可考則只當依律文隨其罪之淺深而法爲之輕重而已恐不必於已定律文之外更爲別立名例矣至於方便苟簡之弊非法之不備也卽人之不能守法而然也臣之迷見如此云左議政金履素以爲計贓四十貫之當用一律者或以贓不甚多而律則至重每傅生議故其在懲貪之政守法之道兩有所掣礙今此筵臣所奏儘有意見而雖欲就此變通旣是累百年著爲令式者則亦難邃議其更定云右議政金憙以爲律有以準之別則不可謂不分輕重況監守自盜贓之四十貫以上枉法贓之八十貫以上皆斷以一律者必有意義可以遵行云奉朝賀鄭存謙領中樞府事蔡濟恭病不獻議云矣大臣之議如此請上裁敎以卿等具意見指一稟處
정조 17년 · 강
差下水原府城役都廳及別看役
정조 17년 · 목
備邊司啓請前兵使李儒敬都廳差下前府使梁塤前郡守朴洞前縣監丁遇泰別看役差下允之
정조 17년 · 강
分揀楊州牧使李東馨拿處
정조 17년 · 강
命白川郡守李述源自相換日計仕
정조 17년 · 목
黃海監司李泰永狀啓以爲該郡守李述源戊申十二月二十日政陽智縣監除授壬子十二月十八日政本職相換通計前仕今當箇滿本郡以尤甚災邑且當設賑不可付之生手此際迎送之弊亦宜深念請該郡守限麥秋仍任敎以自相換日計仕事分付該曹此意回諭
정조 17년 · 강
平安監司李秉模以江累府玉洞新入民戶新墾田數啓
정조 17년 · 목
狀啓以爲前回備邊司啓下關江累府玉洞境使之退標起耕後新入民戶實數及勸耕幾許待今年冬從實狀聞之意前已馳啓卽接該府使申大年牒呈府使馳往玉洞境詳細摘奸則所居民戶爲五十九戶男女人口爲二百二十三口新起田爲二百九十四日耕而又幸豐登擧皆欣欣樂業云無論稅與役姑令一益蠲免待根基完實更爲論列登聞後擧行之意另加嚴飭期有日闢之效民戶人口及起耕數爻修成册上送于備邊司○江界府所屬滿浦鎭境玉洞新入民戶口及耕田數爻成册戶金相鶴率男一口女一口渭原來築室入處所起田六日耕李光宅率女一口義州來築室入處所起田六日耕趙秀男率男一口女二口渭原來築室入處所起田五日耕金奉男率男一口女二口楚山來築室入處所起田六日耕李奉春率男一口女三口楚山來築室入處所起田五日半耕鄭東采率男二口女一口楚山來築室入處所起田五日半耕金德寬率男一口女二口渭原來築室入處所起田五日半耕高天一率男二口女一口楚山來築室入處所起田四日半耕黃夢尙率男三口女二口楚山來築室入處所起田七日耕金實男率男二口女二口楚山來築室入處所起田六日耕金豊山率男一口女一口渭原來築室入處所起田二日耕朴宗興率女一口咸興來築室入處所起田五日半耕金時位率男一口女三口楚山來築室入處所起田六日耕金明仲率女二口楚山來築室入處所起田四日耕金治民率男二口女一口渭原來築室入處所起田七日耕朴京三率男一口女二口渭原來築室入處所起田六日耕李乭伊率男一口女二口楚山來築室入處所起田七日耕金明福率男三口女三口渭原來築室入處所起田六日耕金德來博川來築室入處所起田八日耕白春輝率男一口女二口甲山來築室入處所起田八日耕崔成局率男一口女一口碧潼來築室入處所起田五日耕劉卜老味率男二口女一口京城來築室入處所起田五日耕宋奉采率男二口女一口碧潼來築室入處所起田五日耕金已太率男一口女二口渭原來築室入處所起田五日耕李天秋率男三口女二口端川來築室入處所起田八日耕申明哲率男一口定州來築室入處所起田五日半耕張采守率男二口女三口渭原來築室入處所起田九日耕李厚見率男一口女一口渭原來築室入處所起田五日耕金明初率男一口女二口渭原來築室入處所起田五日耕金奉采率男三口女三口渭原來築室入處所起田七日耕廉宗元率女一口楚山來築室入處所起田三日耕崔太恒率男二口女二口楚山來築室入處所起田四日耕金珍宅率女二口渭原來築室入處所起田三日耕金永宅率女一口渭原來築室入處所起田三日耕趙貴金率男一口女三口碧潼來築室入處所起田六日耕尹光秋率男四口女二口渭原來築室入處所起田八日耕韓光春率男三口女二口楚山來築室入處所起田六日耕鄭光德率男一口女一口楚山來築室入處所起田五日耕韓光甫率男一口女一口楚山來築室入處所起田六日耕韓太訥率男二口女一口楚山來築室入處所起田五日耕朴銀金率男一口女一口碧潼來築室入處所起田四日耕韓齊星率男一口女一口渭原來築室入處所起田三日耕李成恒率男二口女二口渭原來築室入處所起田五日耕朴東斤率男二口女二口楚山來築室入處所起田五日耕文德甫率女一口楚山來築室入處所起田三日耕李春京率女一口渭原來築室入處所起田六日耕崔德化率女二口楚山來築室入處所起田四日耕朴民守率男四口女一口楚山來築室入處所起田八日耕許珀率男四口女一口楚山來築室入處所起田六日耕金奉春率男二口女二口楚山來築室入處所起田五日耕崔處汗率女一口渭原來築室入處所起田四日耕李東柱率女一口楚山來挾戶居生所起田六日耕李龍伊渭原來挾戶居生所起田三日耕洪永平率女一口義州來挾戶居生所起田三日耕林奉守率男二口女一口碧潼來挾戶居生安德長率女一口昌城來挾戶居生黃成甫率女一口渭原來挾戶居生李珎奉率女一口渭原來挾戶居生已上民戶五十九戶內五十二戶築室入處七戶挾戶居生人口二百二十三口內男一百三十五口內一百二十六口築室入處九口挾戶居生女八十八口內八十二口築室入處六口挾戶居生新起田二百九十四日耕敎以生聚之效墾闢之功營邑益加交勉俾有日闢之實效事回諭
정조 17년 · 강
命訓將趙心泰城址看審時命召仍佩壯勇大將兼察訓將禁將兼察捕將此後往來仍佩兼察竝依此爲之
정조 17년 · 목
承旨徐榮輔啓言訓鍊大將趙心泰以監董堂上城址看審事明日水原府出去矣所佩命召兼帶右邊捕盜大將命召及大將牌傳令牌何以爲之而將兵之任不可無總察之人捕將則在前如此之時有他邊大將兼察之例今番則何以爲之乎敎曰仍佩往來訓將則壯勇大將兼察捕將則禁衛大將兼察牌招聽傳敎此後往來除取稟仍佩往來兼察亦爲依此爲之
정조 17년 · 강
開城留守李秉鼎以礪峴前僉使禹聖謙幻弄餉還査啓
정조 17년 · 목
秉鼎査啓以爲礪峴鎭餉還穀簿紊亂捧納未易云故關問該僉使則僉使李沂春牒呈內前僉使禹聖謙昨年在任捧糴時本鎭餉還中大米三百四十四石太二十二石初不捧納而以已捧樣磨勘大米一百十八石以代錢七兩徵出於還民而二百二十四兩零染指私用以三兩八錢出給於貧殘之民故或爲臥還而間多死亡或爲立本而太半貧殘率皆難捧封倉無期云禹聖謙方在將校之列故捉入取招則禹聖謙招以爲餉還中大米三百四十四石太二十二石則適値兩年之凶荒捧納無路故連以已捧樣磨勘的實大米一百十八石則果以代錢七兩式徵出於還民以三兩八錢出給於願受之民當初代錢合八百二十六兩內分給還民數爻爲四百四十八兩四錢而零錢三百七十七兩六錢內依昨年營定式色落價一百五十三兩四錢依例分給於監官庫使等處其外二百二十四兩二錢則渠果染指私用云軍餉事體何等至重而代錢偸食之穀旣至二百餘兩及作未捧之米太又爲三百六十六石則究厥罪狀萬萬絕痛請礪峴鎭前僉使禹聖謙幻弄餉還之罪令該府稟處
정조 17년 · 강
命園幸自再明年以三四月或八九月中爲之仍令舟橋司曉諭田夫船人等處
정조 17년 · 목
敎曰每歲園幸之行於正月者爲江民也爲農民也當寒往來百官三軍之勞有未暇顧焉行之數年細察民情則欲除江民之弊而三冬等待反甚爲弊欲除農民之弊而掃雪治道亦反爲弊所欲除弊者弊乃如此一風念船人一雪念田夫自冬初至春初拜園還宮之前無非役心而費思之時而推以予意可知民情是豈凡係本園不欲毫分貽弊之本意乎更念事勢亦足闊狹自再明年園幸以三四月或八九月中爲之令舟橋司知悉仍將此敎曉諭於田夫船人等處俾各預知便好之道事下諭于監董堂上
정조 17년 · 강
命翰林徐有聞還付注書政院褒貶使之限內磨勘
정조 17년 · 강
命訓將下去華城時兼察將臣每令牌招聽傳敎
정조 17년 · 목
承旨徐美修啓言訓將以監董堂上下去華城時訓將則壯勇大將兼察捕將則禁衛大將兼察而此後依此爲之事才有成命矣將任兼察事體甚重請來頭兼察時每令牌招聽傳敎從之
정조 17년 · 강
命安山郡守今日內下送
정조 17년 · 목
京畿監司徐龍輔狀請該郡守趙鎭完催促下送故有是命
정조 18년 · 강
召見備堂鄭民始尹行任趙心泰畿伯徐龍輔于重熙堂
정조 18년 · 강
本宮近處山麓採金委折令道伯嚴査首唱人照法重繩該倅以卽其地定配例無敢出頭於鐵嶺以南
정조 18년 · 목
敎曰今聞氷興別差所報本宮近處山麓採金雜人來聚云聞甚悚然不能禁斷之該守令事當卽其地定配而俾渠贖罪次姑不處分爲先令道伯嚴査委折狀聞首唱人照法重繩該倅卽其地定配例無敢出頭於鐵嶺以南事令廟堂嚴飭行會
정조 18년 · 강
命罷兩營騎士隨駕之例馬兵一哨禁御兩將中都領隨駕出還宮時馬兵只以一哨磨鍊節目
정조 18년 · 목
兵曹判書徐有防啓言禁御兩營隨駕時騎士一番當爲隨駕而額數旣少不如馬兵之精壯訓鍊大將別隨駕時領率別隊馬兵事新有定式矣前例領率馬兵一哨今無歸屬此後則兩營騎士置之馬兵一哨禁御兩將中都領隨駕似好故仰達矣從之敎以定例釐正若此則出還宮時馬兵只以一哨磨鍊節目
정조 18년 · 강
遞判義禁趙瑍以邊得讓代之前望也
정조 18년 · 목
義禁府以黃海道定配罪人放未放啓本有卽爲回啓之命而判義禁趙瑍身病不得赴坐次堂例不得擧行稟命許遞
정조 18년 · 강
命廟堂歲後捧糴委折嚴査于三南道臣待自首報來論理請罪
정조 18년 · 목
敎曰昨聞諫長言已令嚴飭而今日始聞之今年諸道各邑或不無其弊云除夕前後卽關嶺則豈有一邊開倉一邊捧糴之道乎旣聞之後不可仍置當該三南道臣處令廟堂嚴査委折守令之若此何異道伯之敎爲若此則歲前畢捧不以文簿去來乎以此以彼大關後弊待自首報來論理請罪事亦令廟堂知悉
정조 18년 · 강
命司䆃寺年例春等進上粳米中米封進令戶判擧行
정조 18년 · 목
該寺以提調黃仁點奉命出疆無以擧行稟有是命
정조 18년 · 강
遞工曹判書邊得讓參判尹在明刑曹判書申思運漢城左尹李秀夏
정조 18년 · 목
敎曰工曹堂上中年老人許遞刑曹漢城府堂上中耆堂及年過七十人竝許遞政官牌招開政差出待下批牌招察任
정조 18년 · 목
政院以顯隆園幸行時何大臣留都稟有是命
정조 18년 · 강
命不參候班卿宰罷職傳旨勿施
정조 18년 · 목
因行司直洪良浩延豊君李坤吏曹判書金思穆知訓鍊李敬懋行副司直李祖源申光履李祖承徐邁修吏曹參判丁範祖右尹柳焵罷職傳旨敎曰移次經宿許多卿宰豈有無端不參之理乎況旣參享班獨避候班尤是事理之外聞其事實非特卿宰之罪此蓋近來政府錄事不能成樣而然大臣聞此自當科罪此傳旨特竝勿施
정조 18년 · 강
重推禁府都事申翼顯
정조 18년 · 목
政院啓言前慶尙左兵使尹範行拿來草記允下之後金吾郞事當趁卽下直與奪符宣傳官同時發行而乃於留門還閉稍久之後請入下直單子金吾擧行何等嚴急而如是稽緩極爲駭然請當該都事重勘敎以從重推考
정조 18년 · 강
分揀宣傳官李石求許稱禁府都事李周斌
정조 18년 · 목
因石求等拿處傳旨及周斌囚單有是命
정조 18년 · 강
以李儒敬爲承旨前望也
정조 18년 · 강
命兵曹前佐郞柳師模仍任
정조 18년 · 목
因兵郞望筒有是命
정조 18년 · 강
有政吏曹判書金思穆進
정조 18년 · 목
以崔重圭爲執義李益恢爲掌令宋翼孝爲副修撰李得臣爲刑曹判書具庠爲工曹判書徐邁修爲參判趙心泰爲漢城左尹
정조 18년 · 목
以李致中爲漢城判尹
정조 18년 · 강
特遞工曹參判徐邁修職
정조 18년 · 목
敎曰何時出牌乎諸堂皆謝恩而獨無去來將値夜深工曹參判徐邁修遞差今日政差代待下批待開門牌招察任
정조 18년 · 목
以李敬一爲工曹參判
정조 18년 · 강
召見畿伯徐龍輔于重熙堂
정조 18년 · 강
命園幸出宮以明日申初爲之至望海亭留駐後進發時刻更爲稟旨
정조 18년 · 목
敎曰軍令之以丑時磨鍊聚軍之以申時分付者蓋欲自下措備則從緩出宮時刻則觀勢進定也當日內欲抵園所展拜行祭後遍審局內則軍兵之不能徐徐作行可知是豈爲本園所重勿貽弊端之意也明日出宮三嚴以申初爲之渡涉至望海亭入小次留駐後進發時刻更爲稟旨先詣軍兵之趁申時後往待日昨預有約束而留陣及津頭隨駕軍兵亦令申初結陣事分付
정조 18년 · 강
命特給望海亭先詣軍兵療氣一次
정조 18년 · 목
敎曰望海亭先詣軍兵療氣一次今番則特爲分給事令兵判訓將禁將知悉
정조 18년 · 강
遞副修撰權坪以李相璜代之前望也
정조 18년 · 목
玉堂陪從不可不備員而坪違牌也
정조 18년 · 강
命園幸時江頭入把太僕馬蒭豆次知吏隸掌標今番自備局成給此後自本寺成給
정조 18년 · 목
司僕寺啓言今此園幸時江頭本寺入把馬蒭豆次知書吏一人都巨達一名使喚軍六名掌標請自備邊司成給敎以只今番成給而係是還來之類自本寺成給可也
정조 18년 · 강
疏放兩西徒配罪人
정조 18년 · 목
義禁府啓言觀此平安監司李秉模本道放未放狀啓則本府所管徒配罪人放秩全擎厦則記簿公貨恣意貸用罪在不法有難遽議置之仍秩而李潤瑞則依啓聞放送其餘仍秩亦依啓聞施行他罪人令刑曹稟處何如從之敎以全擎厦則何足責也當此大霈放送事分付仍秩碧潼李運彬義州趙亨逵減等博川李寅植義州尹敬喆放送事分付又啓言觀此黃海監司李泰永本道放未放狀啓則本府所管徒配罪人稟秩南宮玾李顯益金致晙李雲澤等則考其所犯異於贜汚竝放送而宋益休則舞弄停減之際染栺剩餘之物罪係不法雖以徒配入於稟秩不可輕議置之仍秩他餘罪人等令刑曹稟處何如竝從之敎以請仍中宋益休則如渠殘弁放豈失刑仍豈懲他一體放送事分付○刑曹啓言本曹所管平安道定配罪人稟秩中順安黃有信則罪名不至深重到配亦過三年參酌放送碧潼權漢弼渭原權漢舒昌城李泰膺等則所坐稍重有難輕議仍配而仍秩中渭原禹夏疇宣川文仁樞等則罪犯深重不可以徒年論則所當還錄不限年秩而係是特敎減等仍置博川鄭興甲龍岡林尙源三和金東喆嘉山丁天默定州孫光郁順川崔復昇价川朴東右德川李敏大祥原陳起允等則俱是逋吏畿營啓本似此罪名纔己蒙放今不可異同一體放送德川崔長才順川奴順得龍岡安喜得江西朴喜耇金重瑞龜城李春載等則罪名旣不深重當此無前大霈合有參恕之道竝放送之意分付道臣何如從之稟秩中順安黃有信放送仍秩請放中博川鄭興甲等十四名亦爲依回啓而順川奴順得則風化掃地民不畏法之時以頑奴打禁吏之漢豈可放送乎仍配請仍中碧潼李柱明泰川金重淳順川白奉儀嘉山趙雲成三和鄭聖甲陽川三奉三和金尙樂渭原蔡師昌陽德元直伊德川韓召史熙川李祥雲孟山玄尙奎李君澤永桑朴大壽泰川金德民孟山陳萬益放送事分付价川夫南則吏奴無間同罪不可一宥一否一體放送事分付趙雲成李祥雲同罪諸人待啓本來到以放回啓又啓言黃海道定配罪人稟秩中金川李德光長淵車順昌豐川李運英長連張厚澤遂安吉光春長連李世宗遂安姜德萬載寧張珍玉松禾林得春長連洪大奉等則到配雖有久近律名俱是徒年谷山金三福安岳韓益光新溪徐興允兔山李重燁遂安尹禧大長連秋得稔等則或赴配稍久或罪不深重竝放送白翎朴四得則以索賂驛屬罪因傳敎克軍則不可輕議仍置海州梁興柱遂安趙玄長淵金也五谷山崔命周李宅周等則俱以强奸未成罪旣有待赦令置稟秩之命請上裁未放秩中延安金泰位松禾權福世康翎奴必寬安岳高繼信長連鄭濂豊川金再得長淵高大福遂安崔福祥等則係是徒年康翎盧啓喆則雖曰流配同此罪名已入放秩一體放送長淵金亨復新溪金重鉉殷栗李德來等則俱以逋吏罪名雖重纔因畿營啓本同罪之類旣皆蒙放則今不可異同亦爲放送之意分付道臣奏御文字何等審愼而長連縣徒配罪人李世宗之宗字誤書以從字事涉不察當該道臣推考何如竝從之敎以稟秩請放中金川李德光等十五名及海州梁興柱等五名竝放近來貢人之受弊飭禁申嚴之時以玉堂下隸作弊貢人之漢豈可輕放遂安吉光春仍置雖以近日閽禁觀之飭敎至嚴而莫重肅敬之地玉堂下隸又敢作黨攔入而所謂禁喧郞默無一言卽此名以館隸者可謂亂民早欲處分而未果其時禁喧郞從當決棍次令兵曹爲先記過不飭之兵判推考首隸及犯罪館隸所當刑配而赦令才過今姑參酌令兵判過齋後捉來嚴棍草記自明日擧動時以館隸爲名而前導館隸外現形於衛內近處者令兵曹及作門哨官摘發移送刑曹照法重治後草記呵導之禁嚴飭何如則館隸必倣院隸其喝終不知低萬萬無嚴此後不能禁飭則騎省堂郞當隨現嚴處以此一體分付兵曹白翎朴四德則雖曰特敎充軍不足責也亦爲放送未放秩請放中延安金泰位等十二名放送崔福祥同罪之柳鳳得則待啓本來到以放回啓請仍中豐川趙元輪白翎金瑞起松禾趙德涵長淵成末甲康翎徐敏松南德和遂安柳大孫一竝特放諸道放未放中或同罪而一放一仍者或當放而一道先巳置仍諸道仍不擧論者卿等詳加考閱待啓本畢到具意見論理稟旨禁府竝知悉
정조 18년 · 강
召見兵判徐有防有司堂上尹行任于重熙堂
정조 18년 · 목
子謂有防曰申初欲出宮知此預爲整待而到果川後仍於丑時間前進水原爲計軍令亦知此擧行謂行任曰予於園行一念洞屬須體此意自備局另加察飭隨駕諸司俾無違越定例
정조 18년 · 강
飭諭隨駕諸臣
정조 18년 · 목
敎曰今年園幸之行於明日蓋以當日則自顧氣力無以自力而然日子旣定夜必明發此所以出宮時刻之進定於今日也渡涉以後行軍節次自有臨時下敎若不這這隨令卽爲各營將臣難免重勘以今日宿所之姑不啓下各軍門各司隨駕諸處有加外辦備飯供看作張大豫遊之擧則是不知予今日之心者也自大官知悉事令廟堂知委詣津頭出宮三嚴以申初初刻爲之事亦爲分付
정조 18년 · 강
判下湖南湖西放未放啓本
정조 18년 · 목
以全羅監司李書九道內徒流放未放啓本敎以放秩稟秩無論徒與流竝放送而其中事關科場者依他道例勿論而仍秩中蛇渡李殷福長城宋欽書放送興德尹昇東求禮禹聖謙皆是徒年亦爲放送康津金福先長興張雲翔順天尹聖烈長城郭思儀長興金成玉南平全德燦同福韓元中順天金日奉求禮金宗漢龍安崔宗宅萬頃洪致澤光州朴昌文長城金光來海南禹福同扶安姜明毅康津權雲岳順天李殷培竝放送事分付禁府刑曹知悉未及到配之梁埉沈有祖李仁達亦爲放送事分付兵曹知悉興德金元信與原州來庇仁辛雲大罪名可謂一而二風敎雖壞豈有如許之犯設或近似照律之際爲說何必如是乎其時道臣從重推考徒流案爻周還送本鄕俾有遷善贖罪之效事一體分付○以忠淸監司李亨元道內徒流放未放啓本敎以今當動駕而赦令亦有所重何可遲待回啓乎舒川金希成等依狀辭放送徒年例放之類無論禁府刑曹所管皆放事分付稟秩中公州成彥檝結城朴華源扶餘李潢忠州李運春淸州鄭東杓等皆是徒年亦爲放送永同克軍李光燮當此大霈分揀平薪史廷煥石鍊郁申好祥李泰郁法己行矣新昌鄭文在繡啓能不差爽亦與不法差間定山宋載緯微眚也竝放送之意禁府知悉分付沃川僧常喜舒川金德興沔川李春化德山姜宣文皆不過徒罪瑞山安宅利結城金瑢永同崔永嶷道臣旣置稟秩竝放送之意刑曹知悉分付仍秩中庇仁辛雲大罪目甚不是實有是也報恩全石才同罪旣宥於諸道竝放送事分付其外以徒年請仍之海美李仁千等四名旣非關係重律則以徒年請仍殊非遇赦得赦之法意如欲不放以勿限年更定律名可也姑爲仍配律名改錄此後諸道依此擧行事分付一以信赦令一以杜僥倖流配中德山陳處坤結城李聖臣沔川卞大得都尙成竝放送事分付刑曹亦爲知悉
정조 18년 · 강
以李洪載爲漢城左尹洪義榮爲刑曹參判鄭致淳爲刑曹參議前望也曺允大爲禮曹參判口傳也
정조 18년 · 강
遞總管曺允大以鄭昌順代之前望也
정조 18년 · 목
允大以禮堂本司留都也
정조 18년 · 강
命自闕門外至齋室作門排立塘馬
정조 18년 · 목
一塘闕門外二塘鍾閣三塘南大門四塘石隅五塘蔓川六塘露梁行宮以上御營廳走馬騎士每塘三人七塘金佛巖馬兵五名自露梁行宮五里八塘社堂里五里九塘南泰嶺六里十塘果川作門五里十一塘冷井四里十二塘葛山六里十三塘自棧洞五里十四塘沙斤終站五里十五塘彌勒堂五里十六塘眞木亭七里十七塘華城作門七里以上訓局別隨駕馬兵每塘三名十八塘上柳川五里十九塘庫執里五里二十塘培養洞五里二十一塘齋室作門五里以上別隊馬兵每塘三名
정조 18년 · 목
具軍服乘轎出協陽門由敦化門出崇禮門歷詣關王廟行再拜禮訖謂承旨李儒敬曰神位龍袍從速改造之意分付禮曹仍敎曰南廟守直官邊將除授及守僕木二疋令該曹考例施賞出廟門乘馬渡舟橋舟師大將徐有大率旗鼓迎接命閣臣承史以下皆整齊於舟橋北岸紅箭門外待大駕御望海亭後始爲渡橋至大次下馬乘輿御望海亭是日早朝命先後廂大將先詣露梁出宮時命御將李敬懋率留陣馬步軍爲先後廂至是命敬懋自津頭落後還詣留陣少頃乘馬進發挾輦則挾輦軍八十名禁將李漢豐率該營馬兵一哨鄕軍二哨爲先廂到華城落後次衛內則壯勇營善騎隊一百名至華城落後次京步軍一哨中司把總率領後廂則壯勇營京鄕軍各一哨右司把總率領其餘壯勇衛一百人善騎隊一哨禁軍駕前別抄駕後禁軍各五十人攔後馬兵五十名訓將趙心泰都領從便先詣果川炊飯秣馬以待行到社堂峴下馬少憩踰嶺御果川行宮敎曰日未暮己抵果川今日宿所以本縣爲之
정조 18년 · 강
召見畿伯徐龍輔果川縣監李祉源文備郞洪大協鄭晚錫于行宮
정조 18년 · 목
予謂龍輔祉源曰近來則園幸時凡事己成定例行之已久方伯守土之臣果能體此意不貽民邑之弊乎龍輔曰前後飭敎不啻縷縷敢不惕念對揚而至於治道等節亦爲給價實無一毫弊端矣予謂龍輔曰地方官所懷江都耗米劃付本縣之請果何如龍輔曰江都米耗條自江都取用已滿十年今雖劃給本縣在江都無甚所失在本縣實爲大惠矣予謂大協晚錫曰爾等今番擧行頗爲勤勵而晩錫尤善爲矣前站事亦須各別善察也
정조 18년 · 강
命果川舊還一年條蕩減江都耗米劃給本縣地方官李祉源待窠陞授牧使
정조 18년 · 목
敎曰宿次本縣坐待雞鳴欲爲前進而一念之耿耿於民事豈以心懸象設其可或弛況逢此年當有示意之擧舊還一年條蕩減江都米耗條許劃本縣令廟堂行會地方官李祉源本有勞勩於莫重之後昨今年幸行時俱掌立站之任牧使待窠除授事分付
정조 18년 · 강
拿入壯勇大將金持默訓鍊大將趙心泰禁衛大將李漢豊以不能管束部伍之罪嚴飭退出
정조 18년 · 목
諸將臣拿入後敎曰今番園幸予懷如何屢日明發氣力憊甚群下孰不知之至於盤果一事前後飭敎不啻申申意謂法令已行更無犯禁者矣今聞三營管下多有冒犯現捉於文備郞摘奸云將臣之責體國爲先體者以身體之之謂也爾等苟有體國之心豈忍任他部伍之犯科而致煩予此時酬應乎壯帥老人也訓將有勞績於莫重之役而老人與勞績自老人與勞績紀律自紀律事係紀律豈可以爾等有所撓屈乎持默等奏曰到此地頭臣等豈敢以常時檢飭仰對乎罪犯師律有死而已敎曰事當嚴棍而姑爲參酌仍命拿出
정조 18년 · 목
丑時具軍服乘馬出果川行宮命壯勇衛挾輦訓將都領攔後馬兵禁軍五十人及善騎隊二哨爲先廂禁將率領本陣馬兵爲後廂其餘禁營鄕步軍二哨壯營京步軍二哨鄕步軍一哨使之追到華城至沙川行宮少憩復進發至水原眞木亭壯勇外使李命植率入防軍三哨別軍官五十人親軍衛一百人自眞木亭繼先廂仍命詣行宮環衛予自眞木亭下轎乘馬入鎭南門御壯南軒
정조 18년 · 강
遞守宮承旨徐美修以李冕膺代之前望也以美修爲假承旨仍爲守宮